শুধু ধর্ম নয়, ভারতীয় রাজনীতিতেও অনেক অবদান রয়েছে গোরক্ষপুর মঠের। স্বাধীনতার আগে থেকে এখন পর্যন্ত দেশের ইতিহাসের সঙ্গে জড়িয়ে এই মঠ।
১। উত্তরপ্রদেশের গোরক্ষপুর নামে যে জায়গা, তার নামই এসেছে গোরক্ষনাথ মঠ থেকে। এই মঠ শৈব নাথপন্থী যোগী সম্প্রদায়ের প্রধান কর্মকেন্দ্র।  
২। নাথরা অতি প্রাচীন সম্প্রদায়। এটি আসলে শৈব ধর্মেরই একটি বিশেষ শাখা। এই মত অনুযায়ী, আদি নাথ হলেন স্বয়ং মহাদেব। আর নাথ সম্প্রদায়ের প্রথম গুরু মৎস্যেন্দ্রনাথ। এর পরে আসেন গোরক্ষনাথ। হিন্দু, বৌদ্ধ, জৈন এমনকি মুসলমান মরমিয়ারাও এই সম্প্রদায়ভুক্ত হন বলে ঐতিহাসিকদের মত।
৩। গোরক্ষনাথ গোটা দেশ পরিক্রমা করেন বলে জানা যায়। সেটা একাদশ শতক।
৪। গোরক্ষনাথ মন্দির শুধু উত্তরপ্রদেশেই নয়, রয়েছে নেপালের তরাই অঞ্চলেও।
৫। মকর সংক্রান্তির দিন লক্ষ লক্ষ মানুষ জড়ো হন এই মন্দিরে। নেপালের রাজাও বহুবার এসেছেন সেই অনুষ্ঠানে।
৬। এই মন্দিরে জাত-পাতের বিভেদ নেই। অ-ব্রাহ্মণও পূজারি হতে পারেন।
৭। গোটা দেশে নাথ সম্প্রদায়ের যত মঠ ও মন্দির রয়েছে সবের পরিচালনা হয় উত্তরপ্রদেশের প্রধান মঠ থেকে।
৮। মুসলমান সম্রাট আলাউদ্দিল খলজির আমলে এই মন্দির ধ্বংস করা হয় বলে শোনা যায়।
৯। এই মন্দিরের ভিতরে রয়েছে অখণ্ড জ্যোতি। যা অনন্তকাল ধরে জ্বলছে বলে বিশ্বাস।
১০। এই মঠের পরিচালনায় বহু সমাজসেবামূলক কাজ হয়। অনেক ছাত্রাবাস, হাসপাতাল রয়েছে। একটি আয়ুর্বেদ মহাবিদ্যালয়ও রয়েছে।
১১। গোরক্ষনাথ মঠ স্বাধীনতার আগে থেকেই রাজনীতির সঙ্গে যুক্ত। দিগ্বিজয়নাথ কংগ্রেসে যোগ দেন ১৯২১ সালে। পরে ১৯৩৭ সালে আসেন হিন্দু মহাসভায়। গাঁধী হত্যার পরে জেলেও যান দিগ্বিজয়নাথ।
১২। দিগ্বিজয়নাথই প্রথম রামজন্মভূমি আন্দোলন শুরু করেন ১৯৪৯ সালে। তিনিই বাবরি মসজিদে রামলালা ও সীতার মূর্তি প্রতিষ্ঠা করেন। ১৯৬৭ সালে গোরক্ষপুরের সাংসদ হন।
১৩। এর পরের গুরু মহন্ত অবৈদ্যনাথ হিন্দু মহাসভার টিকিটে ১৯৬২, ১৯৬৭, ১৯৬৯ সালে তিন বার বিধায়ক হন মণিরাম আসন থেকে। এর পরে বিশ্ব হিন্দু পরিষদের সঙ্গে রামজন্মভূমি আন্দোলনে নেতৃত্ব দেন এবং বিজেপির টিকিটে ১৯৯১ ও ১৯৯৬ সালে গোরক্ষপুর থেকে সাংসদ হন।
১৪। ২০১৪ সালে অবৈদ্যনাথের প্রয়াণ ঘটে। তার আগেই রাজনীতিতে আসেন আদিত্যনাথ। পাঁচ বারের সাংসদ হয়ে যান মঠাধীশ। এবার মহন্ত থেকে হলেন মুখ্যমন্ত্রী।